Rus en vrede | SkalkSkryf
Vreemde Volk »
November 15, 2012 deur Louwie
“… a silence not broken but intensified by the totally separate existence of background noise, music playing, people laughing, and which for a moment seemed to encompass the whole of the sunlit field where the fête was taking place..”
“This is England, he found himself thinking. This is what Englishness means. Sitting at a village fête on a warm day of summer in pleasant company, eating Victoria sponge beneath a blue sky spotted with little white clouds, this is worth fighting for …”
Pete Pascoe in Reginald Hill se “The death of Dalziel”
Vind ek myself Maandag oggend in soortgelyke omstandighede. Nie by `n English fête nie, maar in die tuin van Mug n Bean by Broadacres. `n Windlose somersdag. In die tuin skrop `n paar kapokkies rustig rond. Langs ons sit twee mans in diep gesprek. Agter ons sit `n ma met haar baba wat sagte geselsgeluide maak. `n Klein dakmossie hop haar klein mossie hoppies op die gras langs ons tafel op soek na krummels.
Dit, dink ek, is hoe dit kan wees. Weg van die stadsgeraas, van die storm en drang van geldmarkte, van koop tot jy dood drifte. Maar eerder as iets om voor te veg soos Pascoe dit het, dink ek dit is eerder iets om na te strewe. Iets om elke mens onder die son toe te wens.
Dis `n fantastiese mooi omgewing (en voorreg) om in te sit en tee drink soos ek en Ma dit dan ook doen. Maar is dit die omgewing, of is dit `n ingesteldheid?
Ek dink terug aan sondagmiddae van lank gelede op die plaas in die koelte van die huis op die grasperk waar ons sommer so op die gras sit en koffie drink. Eenkant loop die hoenders en skrop. Langs Pa lê ou Wagter rustig en slaap. In die verte hoor jy die geluide van die melkbeeste in die kraal en iewers in die lande roep `n fisant.
Rustig, idillies, maar baie meer eenvoudig as die tuin in Broad Acres met sy duur struikgewas en tuinmeubels. En dit (die duur goeters) is nie nodig nie. `n Kaal oopte onder `n wilgerboom met `n klip om op te sit is ewe rustig en ryk aan atmosfeer, aan vrede.
Nou waarom gun ons mekaar nie ons vrede nie? Waarom glo ons miljoenêrs wonings se tuine is altyd beter, meer vreedsaam, meer vervullend om in te sit. Waarom glo ons die mooi, duur plek sal vir ons meer vrede gee as die eie koelteboom in die agterplaas waar die honders skrop, die voëls sing en die kinders lag en speel?
Want ons kultuur sê vir ons duurder is beter? Wat ek het is nie goed genoeg nie. Dit is onregverdig dat my baas, my neef, my dokter of buurman so `n mooi huis en tuin en kar het. As ek ook al daardie goed het sal ek ook dol gelukkig wees.
Dit is my reg om te hê wat my hart begeer. Dit is selfs my reg om te brand en te moor om te kry wat ek wil, nee moet hê, om die mens te wees wat ek regtig is, of sal wees as …
Maar rustigheid en tevredenheid is `n ingesteldheid, iets waaraan jy moet werk soos jy vir jou geld moet werk. Dit kom nie vanself nie, en uiteindelik is dit vir jou net soveel, of selfs meer werd as die geld waarvoor jy so hard moet werk.
En as ons dit nie begin doen nie, dan brand De Doorns, dan gaan mense dood, dan word die mooi van ryk en arm verwoes en die skade loop uiteindelik oneindig dieper as die verlies aan goeters.
Posted in Louwie | Tagged De Doorns, Delziel, Reginald Hill, Tevredenheid, vrede | 3 Kommentaar
op November 16, 2012 at 6:41 vm Joh
Dis tragies dat die mens so onkundig is omtrent geluk: dat lekker verkies word bo goed, dat uitbundige lewe nagejaag word terwyl rus en vrede vermy word.
op November 17, 2012 at 7:49 nm Louwie
Ja Joh, dat jy met busse aangery word om te gaan roof en plunder … en dink daar gaan iets lekker, wonderlik of wat ook al uit voortvloei.
Of jy beskuldig die minister daarvan dat minimum lone te laag is (asof dit jou keer om `n beter loon te betaal) en dan dreig jy terselfdertyd (uit jou kasteel van `n huis) dat jy werkers gaan afdank as die minimum loon wel verhoog word!
Is goed om te sien jy is weer op die werf. Plaas fotos van jou en die gevoëltes se nuwe blyplek lat ons kan sien.
op November 19, 2012 at 5:49 nm brieweuitdievreemde
Louwie ek mag verkeerd wees of dalk nog verkeerd bewys word in die toekoms maar ek glo regtig (nav eie ervaring) dat te veel geld selfs erger is as te min. Ek praat nou obviously nie van mense wat REGTIG hongerly nie – ek weet in elk geval nie hoe baie van hulle is daar in ons land nie.Die werkloses hier (omtrent 90% van die gemeenskap) is oor die algemeen besonder vet vir arm mense.